**Ενδεικτικές δραστηριότητες για την περιγραφική αξιολόγηση**

Η αξιολόγηση είναι μια συνεχής και συστηματική διαδικασία συλλογής, καταγραφής, ερμηνείας, αξιοποίησης και κοινοποίησης πληροφοριών σχετικά με την πρόοδο και τα επιτεύγματα του/της μαθητή/τριας. Συμβάλλει στη δημιουργία του μαθησιακού προφίλ του παιδιού και στη συνεχή υποστήριξη και βελτίωση της μάθησης και της ανάπτυξης των δεξιοτήτων του. Σχετίζεται με τη δημιουργία μιας εικόνας της εξέλιξης του παιδιού σε μια συγκεκριμένη περίοδο και της πορείας που έχει διανύσει.

Για την αξιολόγηση στο Πρόγραμμα Δεξιοτήτων υιοθετείται η αυτοαξιολόγηση, η οποία εμπλέκει ενεργά τον/τη μαθητή/τρια στην εκπαιδευτική διαδικασία όπου αναλαμβάνει την ευθύνη της μαθησιακής διεργασίας και αξιολογεί την ποιότητά της, παρέχει ανατροφοδότηση και οδηγεί στην αυτορρυθμιζόμενη μάθηση. Έτσι οι μαθητές/τριες αναπτύσσουν κριτική στάση απέναντι στο αποτέλεσμα της δουλειάς τους αλλά και τη διαδικασία που τους οδήγησε σε αυτό προκειμένου να είναι σε θέση να το βελτιώσουν.

Τα κριτήρια με βάση τα οποία αξιολογείται η εργασία των μαθητών/τριών θα πρέπει να κατανοητά και να προσφέρονται ευκαιρίες ανάδειξης του βαθμού επίτευξής τους (Κουλουμπαρίτση, 2018).

Για το συγκεκριμένο Πρόγραμμα προτείνονται διάφορες δραστηριότητες όπως:

-Συζητήσεις

-Προφορικά σχόλια κι επεξηγήσεις

-Κριτικός αναστοχασμός στο τέλος κάθε εργαστηρίου με διατήρηση ημερολογίου αναστοχασμού και άλλες μικρές δραστηριότητες

-Portfolio

-Φύλλα εργασίας

-Συζήτηση ανοιχτής γυάλας

-Εισιτήρια εξόδου

-Κείμενα δημιουργικής γραφής, κ.ά.