**Πληροφορίες Υλοποίησης: προαπαιτούμενες γνώσεις, προετοιμασία υλικού**

Για την ανάπτυξη του Προγράμματος λήφθηκαν υπόψη οι πρότερες γνώσεις των μαθητών/τριών από διάφορα γνωστικά αντικείμενα αλλά και από προηγούμενες τάξεις, όπως και η δυνατότητα υλοποίησής του εξ αποστάσεως με τις κατάλληλες τροποποιήσεις. Δεν απαιτείται καμία πρότερη γνώση από τους/τις εκπαιδευτικούς, εκτός από την προετοιμασία του Εργαστηρίου που πρόκειται να υλοποιήσουν. Ως προαπαιτούμενη υλικοτεχνική υποδομή αναφέρονται ενδεικτικά: φύλλα εργασίας σε ηλεκτρονική μορφή**,** αίθουσα με βιντεοπροβολέα και υπολογιστές (έναν για κάθε ομάδα) ή εργαστήριο πληροφορικής, διαδίκτυο, video, εικόνες, λογισμικά, χαρτόνι, τετράδιο, μολύβι. Για τους/τις μαθητές/τριες: Ευχέρεια στην πλοήγηση στο διαδίκτυο και ικανοποιητική γνώση στον χειρισμό του επεξεργαστή κειμένου, επίπεδο γλωσσομάθειας στην αγγλική γλώσσα Α2. Ως προς τις τεχνικές, που προτείνονται, αυτές αναλύονται επαρκώς ενώ μπορούν να γίνουν και τροποποιήσεις/προσαρμογές.

Το διαδραστικό βίντεο που προτείνεται στο 1ο Εργαστήριο: «The power of words», διάρκειας 1.48΄ είναι δημιουργημένο μέσω του λογισμικού edpuzzle (<https://edpuzzle.com/media/6099190dac7204418dab7530>). Το βίντεο έχει εμπλουτισθεί με ερωτήσεις που αφορούν στο πρόβλημα των ανισοτήτων. Έχει διαμορφωθεί ώστε να σταματάει αυτόματα σε κάθε ερώτηση και ο/η εκπαιδευτικός μπορεί να πάρει ανατροφοδότηση για τις απαντήσεις των παιδιών. Η εφαρμογή edpuzzle μπορεί να αξιοποιηθεί και στην εξ αποστάσεως διδασκαλία (σύγχρονα/ασύγχρονα) καθώς μπορεί να γίνει ανάθεση εργασίας μέσω των προσωπικών email του Πανελλήνιου Σχολικού Δικτύου των μαθητών/τριών. Το βίντεο μπορεί να αξιοποιηθεί αυτούσιο από τον/την εκπαιδευτικό είτε να δημιουργήσει κάποιο άλλο με παρόμοια θεματική, εάν κριθεί απαραίτητο, είτε και να δημιουργήσει κάποια παρόμοια διαδραστική παρουσίαση.

Ο ρόλος του/της εκπαιδευτικού είναι σε όλη τη διάρκεια καθοδηγητικός και υποστηρικτικός και επισκέπτεται τις ομάδες εργασίας των μαθητών/τριών (Μπίκος, 2012). Προσπαθεί να δημιουργήσει κλίμα ασφάλειας, αναθέτει ρόλους στους/στις μαθητές/τριες και παρακολουθεί την ατομική/ομαδική εργασία. Στη σύνθεση των ομάδων λαμβάνεται υπόψη το επίπεδο γνώσεων και ικανοτήτων ώστε όλες οι ομάδες να είναι σε θέση να ανταποκριθούν στις δραστηριότητες (4-6 άτομα), ενώ άλλες φορές οι μαθητές/τριες εργάζονται ανά δυάδες ή ατομικά.