**1ο Εργαστήριο-Ανισότητες: Συμβαίνει γύρω μας**

-**Γνωριμία/ Άνοιγμα σε κύκλο: «Τρία πράγματα για μένα...» (5΄)**

Οι μαθητές/τριες γράφουν και ανακοινώνουν 3 αντιπροσωπευτικά πράγματα για τον εαυτό τους στην ολομέλεια της τάξης.


**-Εισαγωγικό στάδιο (10)΄**

Εισαγωγή στο πρόγραμμα (στόχοι/μεθοδολογία). Προσδιορισμός της ανάγκης για κριτική διερεύνηση του θέματος. Οι μαθητές/τριες ενημερώνονται από τον/την εκπαιδευτικό για τα κριτήρια με τα οποία θα αξιολογηθούν (α. τις ικανότητες και δεξιότητες των μαθητών/-τριών: π.χ. την επικοινωνία, τη δημιουργική και κριτική τους σκέψη, ψηφιακές δεξιότητες, β. στάσεις, π.χ. τη στάση απέναντι στη διαδικασία της μάθησης, γ. τις γνώσεις των μαθητών/-τριών στα διάφορα γνωστικά πεδία/αντικείμενα).

Ο/Η εκπαιδευτικός και οι μαθητές/τριες συναποφασίζουν από την αρχή του Προγράμματος τη δημιουργία φακέλου εργασιών (portfolio), τον στόχο τήρησης του φακέλου, τον χρόνο έναρξης και τον χρόνο ενημέρωσης, το περιεχόμενό του, το είδος των εργασιών που θα εμπεριέχει και τον τρόπο που θα καταχωρούνται οι εργασίες τους.

**-Βρες τον τίτλο (5΄)**

Οι μαθητές/τριες σε δυάδες παρατηρούν την παρακάτω εικόνα και δίνουν στην ολομέλεια αιτιολογημένα έναν τίτλο που ταιριάζει (Εικόνα1).



*Εικόνα 1. Πηγή:*[*https://artsandculture.google.com/asset/DgEVEK7qq-eLLQ*](https://artsandculture.google.com/asset/DgEVEK7qq-eLLQ)

**-Κοιτάζω/ βρίσκω 10 λέξεις/ επαναλαμβάνω (10΄)**

Mε το ψηφιακό zoom της πλατφόρμας «Arts & Culture» τα παιδιά επεξεργάζονται προσεκτικά την ίδια εικόνα (1) για 2΄ και καταγράφουν 10 λέξεις που σκέφτονται. Η διαδικασία επαναλαμβάνεται για άλλα 2΄ και γίνεται προσθήκη νέων 10 λέξεων. Κατηγοριοποιούν τις λέξεις σε στήλες στον πίνακα της τάξης είτε στο “whiteboard” της διαδικτυακής πλατφόρμας (π.χ. ανισότητες, φτώχεια, πείνα κ.λπ.). Ακολουθεί συζήτηση-ανατροφοδότηση.

**Προβολή διαδραστικού βίντεο (5΄)**

Προβολή βίντεο «The power of words», 1.48΄ (<https://edpuzzle.com/media/6099190dac7204418dab7530>) που έχει εμπλουτισθεί με ερωτήσεις σχετικά με το πρόβλημα των ανισοτήτων. Οι μαθητές/τριες απαντούν ατομικά στις ερωτήσεις και καλούνται ως αναγνώστες ενός οπτικού αφηγήματος: α) να αποκωδικοποιήσουν το περιεχόμενο του βίντεο δίνοντας σημασία στα οπτικά σημεία, β) να το ερμηνεύσουν δίνοντας σημασία στις λεπτομέρειες, γ) να υποθέσουν μία αντίστοιχη επικοινωνιακή συνθήκη.

**-Κριτικός Αναστοχασμός/ Πίνακας αλληλεπίδρασης (10’)**

Με αφορμή το ζήτημα των ανισοτήτων, της φτώχειας, της πείνας τα παιδιά αποτυπώνουν προβληματισμούς και συνθέτουν μαζί με πληροφορίες, φωτογραφίες, ζωγραφιές ή/και κείμενα έναν πίνακα-ταμπλό που τον τοποθετούν σε δημόσιο σημείο του σχολείου και που θα εμπλουτίζεται σταδιακά σε όλη τη διάρκεια του προγράμματος. Όλη η σχολική κοινότητα καλείται να προσθέσει προβληματισμούς και να καταθέσει απόψεις και γνώμες σε αυτοκόλλητα χαρτιά (είτε με χρήση κάποιου διαδικτυακού πίνακα ανακοινώσεων ή κάποιου wiki στην e- class ή ιστολογίου κ.ά).