**3ο Εργαστήριο-Αν ήμουν εγώ;**

**-Εργασία σε ομάδες (15΄)**

Οι μαθητές/τριες μελετούν περιστατικά ανισοτήτων, φτώχειας και πείνας που είχαν σαν συνέπεια την περιβαλλοντική μετανάστευση **(2ο Φύλλο εργασίας).** Χωρισμένοι σε ομάδες επεξεργάζονται έναν διαδραστικό χάρτη, ο οποίος απεικονίζει τις περιοχές που κινδυνεύουν από την αύξηση της στάθμης του νερού. Οι μαθητές/τριες επιλέγουν διαφορετικά σημεία και ο χάρτης παρουσιάζει ποιες περιοχές θα πλημμυρίσουν ή κινδυνεύουν, ενώ εμφανίζεται και ο αριθμός των ατόμων που εκτοπίζονται. Τα παιδιά καταγράφουν τα πιθανά αποτελέσματα σε μερικά χρόνια και ανακοινώνουν τα ευρήματά τους στην τάξη.

**-Επίλυση προβλήματος: «Πέντε π και ένα γ» (10΄)**

Δίνεται ένα περιστατικό και οι μαθητές/τριες καλούνται σε εργασία σε ομάδες να το διερευνήσουν μέσα από μια σειρά ερωτημάτων. Κάθε ομάδα αναλαμβάνει να απαντήσει σε ένα ερώτημα ή τα μέλη της ομάδας κατανέμουν τα ερωτήματα εσωτερικά και εργάζονται με σκοπό να πληροφορήσουν τα μέλη της ομάδας τους. Στην ολομέλεια παρουσιάζονται οι απαντήσεις και ακολουθεί συζήτηση.

Στοιχεία για τη στρατηγική «Πέντε π και ένα γ»: <https://alliotikathriskeytika.blogspot.com/2013/10/5w1h.html>

**-Στα παπούτσια του ρόλου (5΄)**

Οι μαθητές/τριες «μπαίνουν» στα παπούτσια του ρόλου ενός μικρού παιδιού που αναγκάζεται να φύγει από την Κένυα το 2006, εξαιτίας της φτώχειας και της πείνας ως αποτέλεσμα της ξηρασίας στην περιοχή. Για τη συγκεκριμένη δραστηριότητα έχει δημιουργηθεί ένας διαδραστικός πίνακας με το λογισμικό «padlet», με τίτλο «Αν ήμουν εγώ;» όπου καταγράφουν τις ιδέες τους (Εικόνα 2).



*Εικόνα 2. Καταγραφές μαθητών/-τριών μέσω padlet*

**-Αποφόρτιση/ Επιστροφή στην πραγματικότητα.**

Οι μαθητές/τριες καλούνται να βγουν από τον ρόλο που υποδύθηκαν και να επιστρέψουν στην πραγματικότητα «τινάζοντας» από πάνω τους την προηγούμενη ταυτότητα. Στη συνέχεια, εκφράζουν τα συναισθήματά τους κατά τη διάρκεια της δραστηριότητας.

-**Κριτικός αναστοχασμός (10΄)**

**-Βάζοντας τίτλους.** Ο/Η εκπαιδευτικός καλεί τα παιδιά να δώσουν έναν τίτλο που συμπεριλαμβάνει τα θεμελιώδη ζητήματα του εργαστηρίου. Καταγράφονται οι τίτλοι και επιλέγεται ένας τίτλος που θεωρούν οι μαθητές/τριες ότι συμπεριέλαβε τα θεμελιώδη του ζητήματος.