**7o Εργαστήριο-Ανάληψη δράσης-Αξιολόγηση-**

**Τελικός κριτικός αναστοχασμός**

**-Παρουσίαση προτάσεων ανάληψης μικρής κλίμακας δράσεων (20΄)**

Οι μαθητές/τριες αξιολογούν αν μπορούν να υλοποιήσουν μικρής κλίμακας δράσεις στο πλαίσιο της τοπικής κοινωνίας ή του σχολείου που θα συμβάλλουν στην υλοποίηση των Στόχων. Με την καθοδήγηση του/της εκπαιδευτικού και εάν το επιτρέπουν οι συνθήκες μπορούν: α) να οργανώσουν συνάντηση ή να συντάξουν επιστολή προς εκπρόσωπο δομής/φορέα, περιγράφοντας τις προτάσεις τους, β) να οργανώσουν ενημερωτική διαδικτυακή καμπάνια ευαισθητοποίησης με τίτλο:

«Καταπολεμούμε τη φτώχεια» στα μέσα κοινωνικής δικτύωσης, γ) να υλοποιήσουν ραδιοφωνική εκπομπή στο «Web European School Radio» ή να λάβουν μέρος στον αντίστοιχο διαγωνισμό «Κάν΄ το ν’ ακουστεί».

**-Επιλογή επιτευγμάτων μαθητών/τριών για το portfolio τους (15΄)**

Οι μαθητές/τριες, έχοντας συναποφασίσει με τον/την εκπαιδευτικό από το 1ο Εργαστήριο για τον στόχο τήρησης του φακέλου/τον χρόνο έναρξης/χρόνο ενημέρωσης/το περιεχόμενο/το είδος των εργασιών που θα εμπεριέχει/τον τρόπο που θα καταχωρούνται οι εργασίες, προχωρούν στην τελική επιλογή. Καλούνται να φέρουν προηγούμενες εργασίες τους που αναπαριστούν την εξέλιξη/πρόοδο και θα χρησιμεύσουν για σύγκριση με τα νέα στοιχεία. Ο/Η μαθητής/τρια συλλέγει, επιλέγει και οργανώνει εκείνα τα στοιχεία τα οποία έχουν οριστεί με τη βοήθεια του/της εκπαιδευτικού και παραπέμπουν σε ρητά διαβαθμισμένα κριτήρια αξιολόγησης. Ο/Η μαθητής/τρια συζητάει το περιεχόμενο του φακέλου με κάθε ενδιαφερόμενο (εκπαιδευτικό, συμμαθητές/τριες, γονείς/κηδεμόνες). Μέσα από γόνιμο διάλογο παρουσιάζει ό,τι έχει πετύχει μέσα από την υλοποίηση του φακέλου του/της, διαπιστώνει αν και σε ποιο βαθμό έχει πραγματοποιήσει τους στόχους που έχουν τεθεί, ακούει παρατηρήσεις/σχόλια για τον φάκελό του και εντοπίζει δεξιότητες/δυνατά σημεία/αδυναμίες.

- **Εισιτήρια εξόδου (exit tickets) (5΄)**

Δημιουργούμε «εισιτήρια εξόδου» ως δραστηριότητα αποτίμησης με κάποια ερώτηση (π.χ.: «Εάν έπρεπε να περιγράψετε με πολύ απλά λόγια αυτό που μάθατε από το Εργαστήριο σε ένα μικρό παιδί, φίλο/η σας πώς θα το περιγράφατε;»). Τα «εισιτήρια εξόδου» μπορούν να χρησιμοποιηθούν ως μέσο διαμορφωτικής αξιολόγησης ή ως τρόπος έκφρασης των συναισθημάτων και της ανταπόκρισης των μαθητών/τριών στις δραστηριότητες του προγράμματος. Έχουν τη μορφή μικρών καρτών με ερωτήσεις αξιολόγησης π.χ. γνώσεων, δεξιοτήτων, στάσεων τις οποίες οι μαθητές/τριες πριν βγουν από την τάξη πρέπει να παραδώσουν συμπληρωμένες με μια απάντηση.