**Φιλοσοφία - Σκοπιμότητα**

Η Ατζέντα 2030 του ΟΗΕ για τη Βιώσιμη Ανάπτυξη προσεγγίζει μία σειρά κρίσιμων ζητημάτων, μεταξύ άλλων την εξάλειψη των ανισοτήτων, την επίτευξη μηδενικής φτώχειας και πείνας, που οι μαθητές/τριες του 21ου αιώνα θα πρέπει να γνωρίζουν ως ενεργοί μελλοντικοί πολίτες του αύριο. Το συγκεκριμένο Πρόγραμμα Δεξιοτήτων έχει σκοπό να ευαισθητοποιήσει τους/τις μαθητές/τριες της Α’ Γυμνασίου στα μεγάλα προβλήματα που αντιμετωπίζουν οι άνθρωποι σήμερα παγκοσμίως αλλά και στη χώρα τους με έμφαση στο φαινόμενο των ανισοτήτων, της φτώχειας και της πείνας και στη συνέχεια να προτείνουν μικρής κλίμακας δράσεις.

Η πρόταση περιέχει εκπαιδευτικές δραστηριότητες, μεταξύ των οποίων δραστηριότητες: α) για δια ζώσης ή σύγχρονη/ασύγχρονη εξ αποστάσεως διδασκαλία, β) βιωματικές δραστηριότητες, γ) βασισμένες στις ρουτίνες σκέψης και τα εργαλεία διαλόγου, δ) που προωθούν τη συνεργασία και την ομαδική προσπάθεια, ε) που εξοικειώνουν με την επιστημονική μεθοδολογία, στ) που βασίζονται σε περιβάλλοντα βασισμένα σε πραγματικές καταστάσεις (μελέτες περίπτωσης, επίλυσης προβλήματος), ζ) που παρέχουν πολλαπλές αναπαραστάσεις της πραγματικότητας, η) εστιασμένες στα ενδιαφέροντα και τις ικανότητες των μαθητών/-τριών με αξιοποίηση της τεχνολογίας και του ψηφιακού γραμματισμού.

Το Πρόγραμμα καλλιεργεί ποικίλες δεξιότητες των μαθητών/τριών (ψηφιακές δεξιότητες, δεξιότητες ζωής και μάθησης) με έμφαση στις δεξιότητες του νου αξιοποιώντας σε μεγάλο βαθμό τις ρουτίνες σκέψης και εργαλεία διαλόγου. Με τη χρήση εικόνων ο/η μαθητής/τρια δημιουργεί σαφείς παραστάσεις, τις οποίες και διατηρεί, εφόσον κατά τον χρόνο λήψης τους είχε προκληθεί ζωηρό ενδιαφέρον, ενώ ταυτόχρονα διασφαλίζεται η εποπτεία.

Η μάθηση είναι αποτέλεσμα των προσωπικών εμπειριών και ερμηνειών του υποκειμένου και κατά την κοινωνικοπολιτισμική θεωρία είναι και αποτέλεσμα αλληλεπίδρασης και συμμετοχής σε κοινωνικές ομάδες (Dagdilelis & Egarchou, 2011). Επιχειρείται έτσι, στο συγκεκριμένο Πρόγραμμα Δεξιοτήτων, η δημιουργία γνώσης μέσα από αυθεντικές καταστάσεις (Jonassen, 2010*)*. Η γνώση τοποθετήθηκε σε πολλαπλά πλαίσια, προετοιμάζοντας τη μεταφορά της σε νέα πλαίσια και παράλληλα τη δημιουργία γνωστικής ευελιξίας. Επιπλέον, στο σκεπτικό της ανάπτυξης κάθε εργαστηρίου υιοθετήθηκε η εφαρμογή της αρχής του «προσιτού», της μετάβασης δηλαδή από το γνωστό στο άγνωστο, από το απλό στο πιο σύνθετο, από το εύκολο στο πιο δύσκολο, από το συγκεκριμένο στο γενικό.

Το συγκεκριμένο Πρόγραμμα Δεξιοτήτων έχει μεγάλη ευελιξία, καθώς μπορεί να αξιοποιηθεί ολόκληρο ή τμηματικά. Μπορεί επίσης να προσαρμοστεί στα ενδιαφέροντα και κλίσεις των μαθητών/-τριών, ως προς τις επιμέρους θεματικές (π.χ. επιλογή διαφορετικών στόχων της βιώσιμης ανάπτυξης ή εμπλουτισμός των προτεινόμενων), ώστε να εστιάσει στους τομείς που ενδιαφέρουν περισσότερο την κάθε τάξη και να ανταποκρίνεται και στις κοινωνικοπολιτισμικές ιδιαιτερότητές της.

Το Πρόγραμμα συνδέεται με τα γνωστικά αντικείμενα της Νεοελληνικής Γλώσσας, της Γεωγραφίας, των Εικαστικών και της Πληροφορικής. Επιλεγμένες δραστηριότητες των εργαστηρίων μπορούν να αναπτυχθούν και κατά τη διδασκαλία των μαθημάτων που αναφέρθηκαν σε συνεργασία με τους/τις διδάσκοντες/ουσες είτε να προταθεί επιπλέον ενασχόληση με το υλικό και συνεργασία εξ αποστάσεως μέσω της μεθοδολογίας της αντεστραμμένης τάξης, της e- class ή της eme.

Με τη διαθεματική προσέγγιση τα γνωστικά αντικείμενα αλληλοσυσχετίζονται, αλληλοσυμπληρώνονται, κατανοούνται καλύτερα και η σχολική γνώση βαθμιαία ενιαιοποιείται, χωρίς όμως να καταργείται, µε αποτέλεσμα ο/η µαθητής/τρια να αποκτά µια ολιστική εικόνα της πραγματικότητας (Ματσαγγούρας, 2002). Ενισχύεται, επίσης, η δυνατότητα διεπιστημονικής εξέτασης ζητημάτων και αναδεικνύονται οι σχέσεις που υπάρχουν ανάμεσά τους, καθώς οι μαθητές/τριες συσχετίζουν τις γνώσεις τους από διαφορετικά γνωστικά αντικείμενα. Τέλος, αναδεικνύονται θέματα καθολικής και οικουμενικής σημασίας για όλα τα παιδιά.