**5ο Εργαστήριο - Οι δικοί μου στόχοι**

**-Εργασία σε ομάδες (10΄)**

Οι μαθητές/τριες δουλεύοντας σε ομάδες και με βάση αυτά που μελέτησαν στο προηγούμενο εργαστήριο καταγράφουν λόγους που καθιστούν αναγκαία την επίτευξη της Ατζέντας των 17 Στόχων σε συνάφεια με την εξάλειψη των ανισοτήτων, της φτώχειας και της πείνας **(4ο Φύλλο εργασίας).**

-**Συζήτηση Ανοιχτής γυάλας (25΄)**

Οι μαθητές/τριες παίρνουν μέρος σε μία δραστηριότητα διαλόγου, συζήτηση «ανοιχτής γυάλας» με θέμα: «Προτάσεις που μπορούν να βοηθήσουν στην υλοποίηση της Ατζέντας 2030».

Στο κέντρο της αίθουσας τοποθετείται η «γυάλα» (4-5 καρέκλες σε έναν εσωτερικό κύκλο, ενώ οι υπόλοιπες καρέκλες είναι τοποθετημένες σε ομόκεντρους κύκλους έξω από αυτήν). Κάποιοι/ες κάθονται μέσα στη γυάλα, ορίζουν τον/τη συντονιστή/συντονίστρια και συζητούν για το συγκεκριμένο θέμα, ενώ τα υπόλοιπα μέλη της ομάδας κάθονται στις καρέκλες έξω από αυτήν, παρακολουθούν τη συζήτηση και κρατούν σημειώσεις.

Μία καρέκλα είναι πάντα κενή και κάποιο μέλος του κοινού μπορεί, ανά πάσα στιγμή, να καθίσει σε αυτήν και να ενταχθεί στη συζήτηση της γυάλας ή ταυτόχρονα άλλο μέλος να εγκαταλείψει οικειοθελώς τη γυάλα και να λάβει τη θέση του ένα μέλος από το κοινό ή μέλος του κοινού να ζητήσει τη θέση κάποιου/ας μέσα στη «γυάλα».

Η συζήτηση συνεχίζεται με την πλειονότητα των συμμετεχόντων/συμμετεχουσών να εισέρχονται και να εξέρχονται από τη γυάλα. Όταν τελειώσει ο χρόνος ο/η συντονιστής/τρια συνοψίζει τη συζήτηση.

Η τεχνική της «Συζήτησης ανοιχτής γυάλας», μπορεί να λειτουργεί και ως ανατροφοδότηση.

**-Κριτικός Αναστοχασμός (10΄)**

**Δελτίο καιρού**

Ο/Η εκπαιδευτικός βάζει στο πάτωμα στη σειρά εικόνες από μετεωρολογικά σύμβολα με διαβάθμιση (κεραυνούς, συννεφιά, ήλιο, κ.λπ.).

Στη συνέχεια ζητά από τα παιδιά να σταθούν δίπλα στο σύμβολο που αντιστοιχεί στα συναισθήματά τους σε σχέση με τον βαθμό που κατανόησαν το εργαστήριο ή που προβληματίστηκαν.