
**6ο Εργαστήριο- Προτείνουμε λύσεις φορώντας τα έξι σκεπτόμενα καπέλα**

**-Επίλυση προβλήματος/Τα έξι σκεπτόμενα καπέλα (Six Thinking Hats) (30΄)**

Στην τεχνική των Έξι σκεπτόμενων καπέλων του DeBono, κάθε καπέλο αντιπροσωπεύει έναν συνηθισμένο τρόπο σκέψης που χρησιμοποιούμε για να λύσουμε προβλήματα (Εικόνα 4).



*Εικόνα 4. Έξι σκεπτόμενα καπέλα*

Οι μαθητές/τριες αναστοχάζονται σε ομάδες σχετικά με το υπό διερεύνηση θέμα (π.χ. τη φτώχεια) μέσα από έξι διαφορετικές οπτικές (έξι ομάδες εργασίας), σε κάθε μία από τις οποίες έχει δοθεί, ένα χρώμα (άσπρο, κίτρινο, πράσινο, κόκκινο, μαύρο και μπλε καπέλο) **(5ο Φύλλο εργασίας).**

Αφού ολοκληρωθεί η διαδικασία, εκπρόσωποι των ομάδων παρουσιάζουν στην τάξη την επιχειρηματολογία τους, τις προτάσεις τους και τις πιθανές λύσεις. Καταστρώνουν το σχέδιο δράσης τους στην τοπική κοινωνία, ένα ενδεικτικό πλάνο σχεδιασμού επαφών, χρονοδιάγραμμα κ.λπ.

Οι μαθητές/τριες μπορούν να αναζητήσουν υλικό και πληροφορίες από ιστοσελίδες, τοπικές οργανώσεις, δημόσιους οργανισμούς, φορείς που θα μπορούσαν να χρησιμεύσουν ως συνεργάτες στη δράση τους (π.χ. Δήμος, Περιφέρεια, Παν/μιο κ.α.) **(Βλ. Παράρτημα)**.

**-Αποφόρτιση (10΄)**

Οι μαθητές/τριες αφού ολοκληρώσουν την παρουσίαση των αποτελεσμάτων, θα πρέπει να «βγουν» από τον ρόλο τους (χρόνος για επιστροφή στην πραγματικότητα) και να επιλέξουν ατομικά πλέον και αιτιολογημένα το «καπέλο» (οπτική) που τους αντιπροσωπεύει περισσότερο. Παρουσιάζουν στην ολομέλεια της τάξης.

**-Κριτικός Αναστοχασμός (5΄)**

Οι μαθητές/τριες αποτυπώνουν με τον δικό τους τρόπο, οπτικοποιώντας το σημαντικότερο στοιχείο ή αυτό που τους έκανε εντύπωση από το εργαστήριο με ένα σύνθημα και το αναρτούν στον πίνακα ανακοινώσεων της τάξης.